ועדת הפנים ואיכות הסביבה, כנסת 15, פרוטוקול מספר 181, 2000-11-22 10:00

דוד אזולאי: אנחנו מקיימים היום דיון בעניין שכונת גילה.

דוד אזולאי: ועדת הפנים סיירה בשכונת גילה ב30- באוקטובר ומאז ביקור הוועדה לצערנו הרב היו עוד מקרי ירי לתוך השכונה.

דוד אזולאי: מאז ביקרנו אנחנו שם, ביקרו במקום אישים נוספים ואנחנו גם היינו עדים לוויכוח קשה בין משרד האוצר לבין שר הפנים בעניין העברת התקציבים שהובטחו על-ידי כל מיני גורמים.

דוד אזולאי: התוצאה היא שעד ליום שישי האחרון למעשה לא הועברו שום תקציבים וזאת למרות כל ההבטחות של משרדי הממשלה השונים.

דוד אזולאי: ביקשתי ששר האוצר ישתתף בישיבה שאנחנו מקיימים כאן, אבל שר האוצר חולה ולא חש בטוב כבר מישיבת הממשלה האחרונה, ביקש לא להשתתף בדיון הזה ואני מקווה שהוא שלח לכאן נציג.

דוד אזולאי: מטרת הדיון היום היא אכן לבדוק אם ההבטחות שהובטחו מולאו וכי כל התקציבים שהובטחו במסגרת הביקורים השונים אכן מועברים.

דוד אזולאי: נושא נוסף שאני רוצה לעמוד עליו זה נושא האבטחה בשכונה.

דוד אזולאי: יש עוד נושא בו אני מבקש לקבל את התייחסות הנוכחים כאן.

דוד אזולאי: בעקבות הסיור שלנו ביקשנו להגדיל תקנים במערכת הרווחה על-מנת להיענות לדרישות.

דוד אזולאי: היינו מבקשים לשמוע מהנציגים כאן כל מה שקשור במערכת החינוך.

דוד אזולאי: בקרב תושבי השכונה יש התמרמרות קשה והדבר בא לידי ביטוי גם בתקשורת, גם בשיחות אישיות שניהלתי עם תושבי השכונה שטוענים שבאים, מבקרים, מצטלמים והולכים ובעצם מי שנשאר להתמודד עם בעיות היום יום אלה תושבי השכונה בלבד.

דוד אזולאי: יחד עם זאת אני חייב לציין שכאשר יש ירי בשכונה, עיריית ירושלים אכן עושה ככל שיש ביכולתה על-מנת לסייע ולספק את הדרישה של התושבים.

דוד אזולאי: אסור לנו לשכוח שגם תקציבה של עיריית ירושלים מוגבל והיא איננה מסוגלת לעמוד בדרישה של מצב חירום כזה, בדרישה תקציבית בלתי צפויה שפתאום נוחתת עליה.

דוד אזולאי: ביום ששי האחרון שמענו שמשרד האוצר העביר כ11- מיליון שקלים והייתי מבקש לשמוע אם אכן הועבר הסכום הזה או עדיין לא הועבר.

שרון גמבשו: יש ששה מיליון שקלים שאמורים לעבור דרך משרד החינוך ואני לא יודע אם הם עברו או לא כי אני לא עוסק בנושא הזה.

שרון גמבשו: אני מסביר שיש ששה מיליון שקלים שלגביהם אני לא יודע מאחר שאני לא אחראי על התקציב הזה.

שרון גמבשו: לגבי החמישה מיליון שקלים לעיריית ירושלים, הם יעברו דרך משרד הפנים וזה בטיפול וכרגע מאתרים את המקורות, שזה לא פשוט.

שרון גמבשו: נאתר את המקורות ונעביר את הכסף.

זאב בוים: כבר שמענו את הוויכוח שיצא החוצה בין השרים עצמם כששר הפנים התווכח עם שר האוצר.

זאב בוים: שמענו ששר האוצר התחייב, כפי שחבר הכנסת קרא אמר.

זאב בוים: שלשום היינו במינהלת ושמענו מיושב-ראש המינהלת על פגישה עם שר האוצר ועכשיו אני שומע שאתם מחפשים את המקורות.

זאב בוים: אני אומר לכם שזו שערורייה.

זאב בוים: אני מציע שנלך ליושב-ראש ועדת הכספים ולחברינו בוועדת הכספים ונדאג לכך ששום אגורה לא תצא מועדת הכספים.

זאב בוים: יש לנו ועדה אחת שיש לה את הכוח לאלץ את שר האוצר למצוא את המקורות ולהעביר את הכסף.

זאב בוים: משחקים פה בפרוצדורות כאילו שמדובר בימים רגילים.

זאב בוים: בימים רגילים התרגלנו לבירוקרטיות האלה, אבל הימים הם לא ימים כתיקונם, הם ימי חירום ומוכרחים לעשות מעשה.

אברהם צדקה: אני מבקש לומר לפרוטוקול שמשרד החינוך מעביר היום מיליון ו600- אלף שקלים לעיריית ירושלים.

אברהם צדקה: אנחנו באים לכאן אחרי שבבוקר נפגשנו עם מנכ"ל העירייה וכל הגופים שצריכים לעשות פיזית את המיגון.

אברהם צדקה: אם עלה כאן נושא הכסף, אני רוצה להבהיר שסכום של מיליון ו600- אלף שקל לנושא מיגון מוסדות החינוך בגילה אמנם מועבר על-ידי משרד החינוך לעיריית ירושלים.

יגאל עמדי: כמי שמלווה את השכונה מתחילת האירועים שם וכמי שיושב בשכונה כבר למעלה משבוע והעביר את משרדו אליה, מצב העניינים שם חמור.

יגאל עמדי: אמנם יש שקט מאז יום רביעי האחרון, אבל אין בזה כדי להוריד מהפחד, מהחש ומהחרדה בה נמצאים התושבים שם, הילדים והאימהות.

יגאל עמדי: בנושא של העברת הכספים לצערי אני בהחלט לא איש בשורה.

יגאל עמדי: עד לשעה 7:00 בבוקר לא הגיע שקל אחד מאף מוסד שהוא.

יגאל עמדי: הגיעו לגילה הרבה חברי כנסת, הגיע גם שר האוצר, יושב פה מוטי שהוא מנהל המינהל הקהילתי והוא יכול לדווח על החרדה של התושבים שאין לה מחיר.

יגאל עמדי: אם לא תצא מפה זעקה לאוצר להעביר את הכסף מיד, חבל.

מוטי עבו: לגבי מיגון הדירות הפרטיות.

מוטי עבו: ישבנו הבוקר כדי להתחיל בביצוע סקר בבתי התושבים.

מוטי עבו: משמעות הסקר אומרת שחברה עוברת מדירה לדירה, בודקת את החלונות שזקוקים למיגון, את רמת הסיכון של כל דירה וכולי.

מוטי עבו: בנושא מיגון הדירות אנחנו עובדים בצמוד עם פיקוד העורף.

מוטי עבו: יש בחינה של אלטרנטיבות ואני מניח שפיקוד העורף עושה את הניסויים וכל מה שצריך כדי לתת לנו את המענה.

מוטי עבו: אנחנו יוצאים לסקר ולפחות למוסדות החינוך יש איזשהו כסף וירטואלי שעדיין לא רואים אותו אבל מדברים על זה.

מוטי עבו: לגבי דירות פרטיות, אפילו לא מדברים על אפשרות מיגון כזאת.

מוטי עבו: בפגישה עם ראש-הממשלה העלינו את נושא המיגון של הדירות הפרטיות והוא אמר שדנים בזה וכי אנחנו לא יכולים לומר לתושבים שעומדים למגן את הדירות הפרטיות.

מוטי עבו: אנחנו עומדים לערוך סקר, בכך נעלה את רמת הציפיות של התושבים לגבהים ואני מקווה שלא נעמוד בפני שוקת שבורה, אבל מצד שני אין שום החלטה לגבי דירות פרטיות ואת הנושא הזה צריך לשים על השולחן.

דוד אזולאי: אני מציע לחבריי שנודיע כאן שאנחנו רואים זלזול בתושבי השכונה ואנחנו קוראים מכאן לוועדת הכספים להקפיא כל העברה תקציבית שמתבקשת על-ידי משרד האוצר וזאת עד להעברת כל הסכום הדרוש לשכונת גילה.

דוד אזולאי: עד שלא יועבר הסכום לשכונת גילה, אין העברות תקציביות למשרד האוצר.

דוד אזולאי: אנחנו שומעים כאן את הדברים והם חמורים מאוד.

דוד אזולאי: זה זלזול בחיי אדם שגרים בשכונת גילה.

דוד אזולאי: לכן אני קורא לחבריי לתמוך בהצעה שלי, להפסיק כרגע את הדיון הזה כאות מחאה על כך שלא עברו התקציבים.

דוד אזולאי: אני מבקש להיכנס מיד לוועדת הכספים ולפנות ליושב-ראש ועדת הכספים להפסיק כל העברה תקציבית עד לפתרון הבעיה.

דוד אזולאי: כולם תומכים בהצעה הזאת?

דוד אזולאי: כן.

דוד אזולאי: תודה.